CZEKULADOWO MARYJKA
Maryjka maszkeciyła i ogromnie rada
Jadła mlyczno czekulada
A tak ji ta czekulada szmakowała
Że dziynnie jedna sfricowała
Jak upiykła Franckowi dorta urodzinowo
To musiała być ona czekuladowo
Roz prziszły na kawa dwie ciotki ze strony fotrowej
Maryjka dała na stoł żbonek kawy i lody czekuladowe
Jak se kupiyła klajd nowy
To mioł on kolor czekuladowy
Ku tymu jeszcze jakla nowo
Ona też miała farba czekuladowo
Kupowała u piekarza kreple co były na blasze za ladom
Ale pokozała palcym – jo chca te z czekuladom
Jeronie ! Maryjce nie było rady!
Sztyjc miała mało czekulady
Jeji mama wiedziala co Maryjka rada
Na urodziny dowała ji dycki czekulada
Roz miała Maryjka we szkole spotkani klasowe
Baby miały prziniyść kołocz-Maryjka prziniosła windbojtle czekuladowe
Maryjka by chciała żeby śniodania , wieczerze i objady
Dycki były yno z czekulady
Roz była Maryjka w kafeju-kamratka se sztelowała szpajza cytrynowo
A Marryjka – wszyjscy wiedzom – jako ? – czekuladowo
Warzyła roz obiod i do jednej rolady
Zamias szpyrki i cebule dała se czekulady
Jak na talyrzu przekroła se ta rolada
To z nij wyloła sie czekulada
Tak ji to szmakowało
Bo czekulady miała durch mało
Wszyskim godała że rychtyk zdrowo
Je djeta czekuladowo !
I że ona nie od parady
Jy tela czekulady
Roz w jedyn piykny wieczor majowy
Śpiywała pieśniczka – „Moj swiat je czekuladowy”
Bo do wszyskigo sie nadowo
Djeta czekuladowo
Prziszoł roz Francek po rodzinnej naradzie
-”Maryjka ! dej se już pokoj tej czekuladzie
Nikaj na świecie ni ma drugij takij baby
Co by jadła tela czekulady”
Odpolyła mu Maryjka- „Jo dali na mojij djecie pojada
I byda jadła czekulada ! „
Aż tukej roz rano Maryjka stowo
Po gymbie cało czekuladowo
Cało pofarbiono i gotowe
Rynki , nogi i brzuch miała czekuladowe
Maryjka rada abo i nie rada
Musiała przestać jejś czekulada
Marietta Nikel
szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn vec_Latn szl_Latn szl_Latn szl_Latn szl_Latn szl_Latn bos_Latn pol_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn szl_Latn szl_Latn cym_Latn szl_Latn pol_Latn pol_Latn szl_Latn szl_Latn szl_Latn mri_Latn